游昭牛圖
作者：陸游
朝代：宋

paragraphs: 游昭木石師李唐，畫牛乃自其所長。
出欄初聽一聲笛，意氣已無千頃荒。
客居京口老益困，衣不揜脛鬚眉蒼。
時時弄筆眼力健，蹄角毛骨分毫芒。
我無沙堤金絡馬，拂拭此幅喜欲狂。
乞骸幸蒙優詔許，置身忽在烟林傍。
日落飲牛水滿塘，夜半飯牛天雨霜。
俚醫灌藥美水草，老巫訶禁祓不祥。
願我孫子勤農桑，願汝生犢筋脈强。
碓聲驚破五更夢，歲負玉粒輸官倉。